דף למנחה 
נכתב על ידי חן טננבאום-דומנוביץ

לימוד לקראת יום העצמאות. 
עיון במגילת העצמאות, המוביל לשאלות בדבר שוויון על היבטיו וביטוייו השונים. האם חזון המגילה תקף בימינו?

מהלך הפעילות
א.	פתיחה במליאה
-	קריאה בקול רם של הטקסט ממגילת העצמאות ודיון קצר בשאלות, שמטרתן לוודא שהמושגים ברורים לכל המשתתפים.
ב.	חלוקה לקבוצות לימוד קטנות (חברותא)
-	כל חברותא מקבלת דף לימוד. קוראים יחדיו את שני הטקסטים ומנסים לענות על השאלות.
ג.	דיון במליאה
-	הקטע מהמשנה מציג את מקור השוויון במעשה הבריאה, הנובע מכך שכולם הם צאצאיו של אדם הראשון. השוני בין בני האדם לא אמור להוביל לחוסר שוויון.
אפשר לשאול את המשתתפים האם הם חשו ברגעים מסוימים בחייהם, שכדי להשתוות לאחרים עליהם לשנות דבר-מה בזהותם. האם הם ראו בכך דרישה מוצדקת? (למשל, דרישה ללבוש תלבושת אחידה. האם תלבושת אחידה שומרת על שוויון בין התלמידים?)
כמו כן אפשר לדון בשוויון בין נשים לגברים. בעבר דרשו הנשים שוויון של זהות, כלומר רצו להיות כמו גברים; היום הדרישה היא שוויון של שונות - שמירת ההבדלים המגדריים תוך דאגה לשוויון בזכויות. בהיבט רחב יותר, מדובר בדרישה של מיעוטים להיות שווים מבלי לוותר על הייחודיות שלהם.
-	בקטע מתוקידידס, מדובר על מתן הזדמנות שווה, תוך הכרה בכך שלכל אדם כישרונות אחרים, ויהיה מי שיגיע רחוק יותר מאחרים.
       הדיון צריך להיות סביב ההבדל שבין שוויון הזדמנויות לשוויון בהישגים.
       האם בבית הספר ניתנת הזדמנות שווה לכולם?
        האם כולם מגיעים לאותם הישגים? מדוע? 
ד.	דיון חותם
          -  אילו חוקים במדינת ישראל נועדו לשמור על שוויון בין האזרחים? 
          -   מתי הופר שוויון זה? 
בדיון יעלו מקרים שבהם מחוקקת המדינה חוקים שתפקידם לקדם שוויון, אך החוקים אינם נשמרים ואינם נאכפים.
כך למשל הוא 'חוק שוויון ההזדמנויות בעבודה'. בחוק נכתב: "לא יפלה מעביד בין עובדיו או בין דורשי עבודה מחמת מינם, נטייתם המינית, מעמדם האישי, הריון, טיפולי פוריות, טיפולי הפריה חוץ-גופית היותם הורים, גילם, גזעם, דתם, לאומיותם, ארץ מוצאם, השקפתם, מפלגתם או שירותם במילואים, קריאתם לשירות מילואים או שירותם הצפוי בשירות מילואים..."
 (את החוק המלא ניתן לראות ב:
http://www.moital.gov.il/NR/exeres/82CF3999-915B-4D33-BE32-48D61416302D.htm

האם המשתתפים מכירים מקרים שבהם החוק לא קוים? מדוע? האם המדינה אוכפת את החוק? מדוע?
האם, במקרה זה, אנו מקיימים את מה שהוצהר במגילת העצמאות?